Սիմեն Ագդեստեյն

Սիմեն Ագդեստեյն (, մայիսի 15, 1967, Ասքեր, Նորվեգիա), նորվեգացի շախմատիստ, շախմատի տեսաբան, գրոսմայստեր և ֆուտբոլիստ։

Կենսագրություն 
Սիմենը մանկուց զբաղվել է շախմատով և 1982 թվականին դարձել է Նորվեգիայի բոլոր ժամանակների ամենաերիտասարդ շախմատի չեմպիոնը (հետագայում նա ևս 6 անգամ նվաճել է այդ տիտղոսը)։ Նույն թվականին նա առաջին անգամ մասնակցել է շախմատի օլիմպիադային, որտեղ նա ցուցաբերել է լավագույն անհատական արդյունք 4-րդ խաղատախտակի վրա։ 1983 թվականին Յովիկի մրցաշարում հաղթել է շախմատի աշխարհի փոխչեմպիոն Բորիս Սպասկուն։ 1985 թվականին մասնակցել է Մեքսիկայում տեղի ունեցած շախմատի միջազգային մրցաշարին, որտեղ զբաղեցրել է 6-րդ տեղը և դարձել Նորվեգիայի առաջին գրոսմայստերը։

1980-ականների կեսերին Սիմեն Ագդեստեյնը ֆուտբոլ է խաղացել առաջին դիվիզիոնում հանդես եկող «Լյուն» ակումբում՝ համատեղելով շախմատը ֆուտբոլի հետ, միաժամանակ ուսանելով Օսլոյի համալսարանի սոցիոլոգիայի ֆակուլտետում։ 1988-1989 թվականներին նա 8 խաղ է անցկացրել Նորվեգիայի հավաքականում և խփել մեկ գնդակ։ Նույն ժամանակաընթացքում նա եղել է աշխարհի թիվ 16-րդ վարկանշային շախմատիստը։ Ծնկի վնասվածքի պատճառով նա 1992 թվականին թողնում է իր ֆուտբոլիստի կարիերան։ 1990- ականներին Սիմենի շախմատի արդյունքները նվազեցին և սկսեց զբաղվել շախմատային տեսությունով։ 1995 թվականին նա ստանում է շախմատային տեսաբանի կոչում։

1997 թվականին նրա հեղինակությամբ հրատարակվում է շախմատային դասագիրք։ Մեկ տարի անց նա Բերում քաղաքում հիմնում է շախմատի դպրոց։ Բերումում նրա աշակերտներց է եղել ապագա աշխարհի չեմպիոն Մագնուս Կառլսենը։ Հետագայում Սիմենի եղբայրը դառնում է Կառլսենի մենեջերը, իսկ Սիմենը գրի է առնում Կառլսենի կենսագրությունը։

1999 թվականին Սիմեն Ագդեստեյնը ճանաչվում է Կապել լա Գրանդ մրցաշարի հաղթող, իսկ 2003 թվականին՝ Մեն կղզում տեղի ունեցած մրցաշարի հաղթող։ 2014 թվականին մասնակցել է Նորվեգիայի Ստավանգեր քաղաքում տեղի ունեցած գրոսմայստերական գերմրցաշարին, որին մասնակցել են նաև Մագնուս Կառլսենը, Լևոն Արոնյան, Ֆաբիանո Կարուանան, Ալեքսանդր Գրիշչուկը, Վլադիմիր Կրամնիկը, Անիշ Գիրին, Պյոտր Սվիդլերը, Վեսելին Տոպալովը և Սերգեյ Կարյակինը, Սիմեն Ագդեստեյնը զբաղեցրել է վերջին 10-րդ տեղը։

Ծանոթագրություններ

Արտաքին հղումներ 
 Սիմեն Ագդեստեյնի անձնական քարտը ՖԻԴԵ-ի կայքում 
 Սիմեն Ագդեստեյնի պարտիաները Chessgames.com կայքում 
 Սիմեն Ագդեստեյնի անձնական քարտը 365chess.com կայքում 
 

Շախմատի գրոսմայստերներ
Ֆուտբոլիստներ այբբենական կարգով
Նորվեգացի ֆուտբոլիստներ
Նորվեգիայի հավաքականի ֆուտբոլիստներ
Նորվեգացի շախմատիստներ
Շախմատիստներ այբբենական կարգով
Ֆուտբոլի հարձակվողներ